જિલ્લા પોલીસવડા એમ.એસ. ભરાડાએ શીતલ હત્યા કેસ અંગે આ ખુલાસો કર્યો હતો. 12મી જુલાઈએ ગીઝર રીપેર કરવા માટે નાની ચોવીસીમાં સ્વામીનારાયણ મંદિરના પાછળના ભાગે રહેતો જયેશ બાબુભાઈ હળપતિ કબીલપોરમાં ગેસ ગીઝર રિપેરિંગ કરનારા દિનેશભાઈની દુકાનેથી શીતલના ઘરે ગયો હતો. તે સવારે 11 કલાકે શીતલના ઘરે પહોંચ્યો હતો. એ દરમિયાન શીતલે સૌ પ્રથમ બાથરૂમનો નળ બગડી ગયાનું જણાવી તે રિપેર કરવા જણાવ્યું હતું. આથી તેણે નળ રિપેર કર્યો હતો. એ પછી શીતલબેને પહેલા માળે વરસાદનું પાણી જતું ન હોવાથી તે પાઈપલાઈન રિપેર કરવા કહેતા તેણે આ કામ માટે રૂ. 400ની માંગણી કરી હતી.